32012R0109
L 037/1
SLUŽBENI LIST EUROPSKE UNIJE
09.02.2012.
UREDBA KOMISIJE (EU) br. 109/2012
od 9. veljače 2012.
o izmjeni Uredbe (EZ) br. 1907/2006 Europskog parlamenta i Vijeća o registraciji, evaluaciji, autorizaciji i ograničavanju kemikalija (REACH) u pogledu njezinog Priloga XVII. (karcinogene, mutagene, reproduktivno toksične tvari - CMR tvari)
(Tekst značajan za EGP)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Uredbu (EZ) br. 1907/2006 Europskog parlamenta i Vijeća od 18. prosinca 2006. o registraciji, evaluaciji, autorizaciji i ograničavanju kemikalija (REACH) i osnivanju Europske agencije za kemikalije te o izmjeni Direktive 1999/45/EZ i stavljanju izvan snage Uredbe Vijeća (EEZ) br. 793/93 i Uredbe Komisije (EZ) br. 1488/94, kao i Direktive Vijeća 76/769/EEZ i direktiva Komisije 91/155/EEZ, 93/67/EEZ, 93/105/EZ i 2000/21/EZ (1), a posebno njezin članak 68. stavak 2.,
budući da:
(1)
U unosima 28 do 30 u Prilogu XVII. Uredbi (EZ) br. 1907/2006 zabranjuje se slobodna prodaja tvari koje su razvrstane kao karcinogene, mutagene ili reproduktivno toksične tvari (CMR) kategorije 1.A ili 1.B ili smjesa koje ih sadrže u koncentracijama iznad navedenih graničnih vrijednosti koncentracije. Dotične kemikalije navedene su u dodacima 1. do 6. Prilogu XVII.
(2)
Uredba (EZ) br. 1272/2008 Europskog parlamenta i Vijeća od 16. prosinca 2008. o razvrstavanju, označivanju i pakiranju tvari i smjesa, o izmjeni te stavljanju izvan snage direktiva 67/548/EEZ i 1999/45/EZ i o izmjeni Uredbe (EZ) br. 1907/2006 (2) izmijenjena je 5. rujna 2009. Uredbom Komisije (EZ) br. 790/2009 (3) radi uključivanja niza novorazvrstanih CMR tvari. Dodatke 1. do 6. Prilogu XVII. Uredbi (EZ) br. 1907/2006 treba izmijeniti kako bi se uskladili s unosima koji se odnose na CMR tvari iz Uredbe (EZ) br. 790/2009.
(3)
Sukladno članku 68. stavku 2. Uredbe (EZ) br. 1907/2006, moguće je predlagati ograničenja za potrošačke uporabe CMR tvari kategorija 1.A i 1.B koje se koriste pojedinačno, u smjesi ili proizvodu.
(4)
Za cijeli niz borovih spojeva utvrđeno je da su reproduktivno toksični pa su u skladu s Uredbom (EZ) br. 790/2009 razvrstani kao reproduktivno toksični, razred i kategorija opasnosti Repr. 1.B, oznaka upozorenja H360FD. Istraživanje tržišta koje je provela Komisija (4) o uporabama borata u smjesama u slobodnoj prodaji pokazalo je da se natrijev perborat, tetra ili monohidrat, u deterdžentima i sredstvima za čišćenje u domaćinstvu koristi u koncentraciji koja prelazi specifične granične vrijednosti koncentracije navedene u Uredbi (EZ) br. 790/2009.
(5)
29. travnja 2010. Odbor za procjenu rizika (RAC) Europske agencije za kemikalije (ECHA) dao je mišljenje o uporabi borovih spojeva u fotografskim primjenama (5). U svojem mišljenju RAC je napomenuo da postoji „više mogućih izvora koji pridonose ukupnom izlaganju potrošača boru” i da „te dodatne izvore obvezno treba uzeti u obzir pri procjeni rizika borovih spojeva”. Za razliku od prijašnjih procjena rizika u kojima nisu bili razmatrani višestruki izvori izloženosti potrošača boru, današnje se zabrinutosti odnose na višestruke izvore izloženosti općenito.
(6)
Natrijev perborat, tetra i monohidrat uglavnom se koriste kao agensi za izbjeljivanje u deterdžentima za rublje i proizvodima za strojno pranje posuđa. Država članica izvjestiteljica odgovorna za provođenje evaluacije rizika za natrijev perborat u skladu s Uredbom Vijeća (EEZ) br. 793/93 od 23. ožujka 1993. o procjeni i kontroli rizika od postojećih tvari (6) podnijela je dosje u skladu s Prilogom XV. Uredbi (EZ) br. 1907/2006 Europskoj agenciji za kemikalije u skladu s člankom 136. te Uredbe. Procjenom rizika koja je objavljena 2007. godine zaključeno je da uporaba natrijevog perborata u deterdžentima za rublje i sredstvima za čišćenje u domaćinstvu, za koju se smatralo da je zasebni izvor izloženosti boru, ne predstavlja neprihvatljiv rizik u javnoj uporabi. Ipak, budući da su u javnoj uporabi izvori izloženosti boru višestruki, kako je to izraženo u mišljenju RAC-a iz 2010. godine te zbog njegove reproduktivne toksičnosti izloženost boru u javnoj uporabi poželjno je smanjiti. Nadalje, budući da je populacija potrošača izložena boru iz deterdženata za rublje i sredstava za čišćenje u domaćinstvu znatna i budući da su za te namjene dostupne alternative za perborat, primjereno je ograničiti uporabu perborata u deterdžentima za rublje i sredstvima za čišćenje u domaćinstvu. Međutim, kako bi se određenim proizvođačima omogućilo da se prilagode i prema potrebi zamijene borove spojeve u tim primjenama, treba odobriti vremenski ograničeno izuzeće.
(7)
Mjere predviđene ovom Uredbom u skladu su s mišljenjem Odbora osnovanog na temelju članka 133. Uredbe (EZ) br. 1907/2006,
DONIJELA JE OVU UREDBU:
Članak 1.
Prilog XVII. Uredbi (EZ) br. 1907/2006 izmjenjuje se u skladu s Prilogom ovoj Uredbi.
Članak 2.
Ova Uredba stupa na snagu dvadesetog dana od dana objave u Službenom listu Europske unije.
Ona se primjenjuje od 1. lipnja 2012.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 9. veljače. 2012.